钦定古今图书集成/明伦汇编/人事典/第039卷 > 《释名》 > 《百年歌》〈录一首〉 晋陆机
## 钦定古今图书集成/明伦汇编/人事典/第039卷 > 《释名》 > 《百年歌》〈录一首〉 晋陆机

《三十时》，行成名立有令闻。力可扛鼎志干云，食如漏
卮气如熏。辞家观国综典文，高冠素带焕翩纷。清酒
浆炙奈乐何，清酒浆炙奈乐何

《史记·五帝本纪》：“舜年二十以孝闻，三十而帝尧问可
用者，四岳咸荐虞舜。”

《汉书项籍传》：“籍字羽，下相人也。初起，年二十四。”
《东方朔传》：“方朔，字曼倩，平原厌次人也。武帝初即位，
征天下举方正贤良文学材力之士，待以不次之位。
四方士多上书言得失，自衒鬻者以千数。其不足采
者，辄报闻罢。朔初来上书曰：‘臣朔少失父母，长养兄
嫂。年十二学书，三冬文史足用，十五学击剑，十六学
诗书，诵二十二万言；十九学孙吴兵法，战阵之具，钲
鼓之教，亦诵二十二万言。凡臣朔固已诵四十四万
言，又常服子路之言。臣朔年二十二，长九尺三寸，目
若悬珠，齿若编贝，勇若孟贲，捷若庆忌，廉若鲍叔，信
若尾生。若此可以为天子大臣矣。臣朔昧死再拜以
闻’。”朔文辞不逊，高自称誉，上伟之，令待诏“公车。”
《论衡实知》篇：“王莽之时，勃海尹方年二十一，无所师
友，性智开敏，明达六艺。魏都牧淳于仓奏：‘方不学得
文，能读诵论义，引《五经》文文，说议事，厌合人之心。帝
征方使射蜚虫，䇲射无非知者，天下谓之圣人’。”
《后汉书耿弇传》：“弇父况，字侠游，以明经为郎，与王莽
从弟伋共学《老子》于安丘先生，后为”朔调连率。弇少
好学，习父业，常见郡尉试骑士，建旗鼓，隶驰射，由是
好将帅之事。及王莽败，更始立，诸将略地者，前后多
擅威权，辄改易守令。况自以莽之所置，怀不自安。时
弇年二十一，乃辞。况奉奏诣更始，因赍贡献，以求自
固之宜。及至宋子，会王郎诈称成帝子舆，起兵邯郸，
弇从吏孙仓、卫包于道共谋曰：“刘子舆成帝正统，舍
此不归，远行安之？”弇按剑曰：“子舆弊贼，卒为降虏耳。
我至长安，与国家陈渔阳、上谷兵马之用，还出太原、
代郡，反复数十日，归发突骑以辚乌合之众，如摧枯
折腐耳。观公等不识去就，族灭不久也。”仓、包不从，遂
亡降王郎。弇道闻光武在卢奴，乃驰北上谒，光武留
署门下吏。弇因说护军朱祐，求归发兵以定邯郸。光
武笑曰：“小儿曹乃有大意哉！”因数召见，加恩慰。
《邓禹传》：“光武即位于鄗，使使者持节拜禹为大司徒，
策曰：‘制诏前将军邓禹，深执忠孝，与朕谋谟帷幄，决
胜千里。孔子曰：‘自吾有回，门人日亲。斩将破军，平定
山西，功效尤著。百姓不亲，五品不训。汝作司徒，敬敷
五教，五教在宽。今遣奉车都尉印绶，封为酂侯，食邑
万户。敬之哉’’！”禹时年二十四。

《广陵思王荆传》：光武崩，荆哭不哀，复呼相工谓曰：“我
貌类先帝，先帝三十得天下，我今亦三十，可起兵未？”
相者诣吏告之，荆惶恐自系狱。

《周燮传》：“南阳冯良，字君郎，出于孤微。少作县吏，年三
十为尉从佐奉檄迎督邮，即路慨然耻在厮役，因坏
车杀马，毁裂衣冠，乃遁至犍为，从杜抚学妻子求索
踪迹，断绝后，乃见草中有败车死马，衣裳腐朽，谓为
虎狼盗贼所害，发丧制服，积十许年，乃还乡里。”
《独异志》：“后汉马略三十谒桓帝曰：‘我贤人也’。遂拜关
内侯”光州刺史。略弃官入海，恶虫猛兽悉避路。
《魏志田畴传》：“初平元年，义兵起，董卓迁帝于长安。幽
州牧刘虞叹曰：‘贼臣作乱，朝廷播荡，四海俄然莫有
固志。身备宗室遗老，不得自同于众，今欲奉使展效
臣节，安得不辱命之士乎’？众议咸曰：‘田畴虽年少，多
称其奇，畴时年二十二矣。虞乃备礼请与相见’”，大悦，
遂署为从事。

《后汉书荀彧传》：袁绍待彧以上宾之礼。彧明有意，数
见汉室崩乱，每怀匡佐之义。时曹操在东郡，彧闻操
有雄略，而度绍终不能定大业，初平二年乃去。绍从
操，操与语，大悦曰：“吾子房也。”以为奋武司马。时年二
十九。

《吴志潘濬传》：“濬字承明，武陵汉寿人也。弱冠从宋仲
子受学，年未三十，荆州牧刘表辟为部江夏从事。时
沙羡长赃秽不修，濬按杀之，一郡震竦。”

《蜀志诸葛亮传》：“左将军刘备以亮有殊量，乃三顾亮
于草庐之中。亮谓备雄姿杰出，遂解带写诚，厚相结
纳。及魏武帝南征荆州，刘琮举州委质，而备失势，无
立锥之地。亮时年二十七，乃建奇策，身使孙权，求援
吴会。权既宿仰备，又睹亮奇雅，甚敬重之。”

《魏志陈思王植传》：“太祖征孙权，使植留守邺，戒之曰：
‘吾昔为顿丘令，年二十三，思此时所行，无悔于今。今
汝年亦二十三矣，可不勉欤’。”

《崔琰传》：“琰少朴讷，好击剑，尚武事。年二十三，乡移为
正，始感激，读《论语》《韩诗》。”

《吴志周瑜传》：“瑜自居巢还吴，是岁建安三年也。策亲
自迎瑜，授建威中郎将，即与兵二千人，骑五十匹。瑜
时年二十四，吴中皆呼为周郎。”

《孙桓传》：桓字叔武，河之子也。年二十五拜安东中郎
将，与陆逊共拒刘备。备军众甚盛，弥山盈谷，桓投刀
奋命，与逊勠力，备遂败走，桓斩上兜道，截其径要备
逾山越险，仅乃得免。忿恚叹曰：“吾昔初至京城，桓尚小儿，而今迫孤，乃至此也。”

《世说》：摰瞻曾作四郡太守，大将军户曹参军，复出作
内史，年始二十九。尝别王敦，敦谓瞻曰：“卿年未三十，
已为万石，亦太蚤。”瞻曰：“方于将军，少为太蚤，比之甘
罗，已为太老。”

《晋书荀羡传》：“羡迁建威将军、吴国内史，除北中郎将、
徐州刺史，监徐兖二州扬州之晋陵诸军事、假节。殷
浩以羡在事有能名，故居以重任，时年二十八。中兴
方伯未有如羡之少者。”

《宋书谢景仁传》：景仁年三十方为著作郎。桓元诛元
显，见景仁甚知之，谓四坐曰：“司马庶人父子，云何不
败？”遂令谢景仁三十方作著作郎。

《王僧绰传》：“僧绰为侍中，时年二十九。始兴王濬尝问
其年，僧绰自嫌蚤达，逡巡良久乃答。其谦虚自退若
此。元嘉末，太祖颇以后事为念，以其年少，方欲大相
付托，朝政小大，皆与参焉。”

《南齐书王俭传》：“俭少有宰相之志，物议咸相推许。时
大典将行，俭为佐命，礼仪诏策皆出于俭。褚渊唯为
禅诏文，使俭参治之。齐台建，迁右仆射，领吏部，时年
二十八。”

《何戢传》：“元徽初，褚渊参朝政，引戢为侍中，时年二十
九。戢以年未三十，苦辞内侍，表疏屡上，时议许之，改
授司徒左长史。”

《梁书张充传》：“充，吴郡人。父绪，举光禄大夫。充少时，不
持操行，好逸游。绪尝请假还吴，始入西郭，值充出猎，
左手臂鹰，右手牵狗，遇绪船至，便放绁脱韝，拜于水
次。绪曰：‘一身两役，无乃劳乎’？充跪对曰：‘充闻三十而
立，今二十九矣，请至来岁而敬易之’。绪曰：‘过而能改，
颜氏子有焉’。及明年，便修身改节。”

《张缵传》：“缵迁太子舍人，转洗马、中舍人，并掌管记。缵
与琅邪王锡齐名。普通初，魏遣彭城人刘善明诣京
师请和，求识缵。缵时年二十三，善明见而嗟服。累迁
太尉谘议参军，尚书吏部郎，俄为长史，兼侍中，时人
以为早达。”

《朱异传》：“异字彦和，吴郡钱塘人也。父巽，以义烈知名，
官至齐江夏王参军，吴平令。异年数岁，外祖顾欢抚
之，谓异祖昭之曰：‘此儿非常器，当成卿门户。年十馀
岁，好群聚蒲博，颇为乡党所患。既长，乃折节从师，遍
治五经，尤明礼《易》。涉猎文史，兼通杂艺，博奕书筭，皆
其所长。年二十，诣都尚书令沈约面试之，因戏异曰：
‘卿年少，何乃不廉’’？”异逡巡未达其旨。约乃曰：“天下唯
有文义棋书，卿一时将去，可谓不廉也。”其年，上书言
建康宜置狱司，比廷尉敕付尚书议详，从之。旧制，年
二十五方得释褐，时异适二十一，特敕擢为扬州议
曹从事史。

《萧子云传》：“子云勤学，以晋代竟无全书，弱冠便留心
撰著。至年二十六，书成，表奏之，诏付秘阁。”

《北齐书魏收传》：“节闵帝立，妙简近侍，诏试收为封禅
书。收下笔便就，不立槁草，文将千言，所改无几。时黄
门郎贾思同侍立，深奇之。帝曰：‘虽七步之才，无以过
此’。”迁散骑侍郎。寻敕典起居注，并修国史，兼中书侍
郎，时年二十六。孝武尝大发士卒，狩于嵩少之南，旬
有六日。时天寒，朝野嗟怨，帝与从官及诸妃主，奇伎
异饰，多非礼度。收欲言则惧，欲嘿不能已，乃上《南狩
赋》以讽焉。时年二十七。

《唐书柏良器传》：良器父造，以获嘉令死安禄山难，乃
学击剑，欲报贼。父友王奂为光弼从事，见之曰：“尔额
文似临淮王，面黑子似颜平原，殆能立功。”乃荐之光
弼，授兵平山越，迁左武卫中郎将，以部民隶浙西豫
平袁晁方清。其后潘狞虎、胡参分据小伤蒸里，又击
破之。是时年二十四，更战阵六十二。

《摭言》：白乐天一举及第诗曰：“慈恩塔下题名处，十七
人中最少年。”时年二十七，省试，性习相近远，赋《玉川
记》《方流诗》。携谒李逢吉，初不以为意，及览赋头曰：“噫
下自人，上达由君，成德以慎立，性由习分。”逢吉大奇
之。

《闻见前录》：康节先公尝言：李复圭龙图，临事有断。年
二十八如滑州，与郡官夜会，有衙兵夺银匠铁锤杀
人者，一府皆惊扰。公捕至立斩之，上章待罪。诸司亦
按公擅杀，仁宗曰：“李复圭，帅才也。”除知庆州，责光化
军。

《宋史张载传》：“载字子厚，长安人。少喜谈兵，至于结客
取洮西之地。年二十一，以书谒范仲淹，一见知其远
器，乃警之曰：‘儒者自有名教可乐，何事于兵’？因劝读
《中庸》。载读其书，犹以为未足，又访诸释老，累年，究极
其说，知无所得，反而求之六经。”

《范宗尹传》：“吕颐浩罢相，宗尹摄其事，复授宗尹通议
大夫，守尚书右仆射，同中书门下平章事，兼御营使，
时年三十。”近世宰相年少，未有如宗尹者。

《渑水燕谈录》：眉山苏洵少不喜学，几壮犹不知书。年
二十七，始发愤读书。举进士，又举茂才，皆不中，曰：“此未足为吾学也。”焚其文，闭户读书五六年，乃大究六
经百家诸说。

《却扫编》：宣和中，王鼎为刑部尚书，年甫三十。时卢枢
密益、卢尚书法原俱为吏部侍郎，而并多髯，王嘲之
曰：“可怜吏部两胡卢，容貌威仪总不都。”卢尚书应声
曰：“若要少年并美貌，须还下部小尚书。”闻者以为快。
《金史·辛愿传》：“愿字敬之，福昌人。年二十五始知读书，
取白氏《讽谏集》自试，一日便能背诵，乃聚书环堵中”
读之，至《书伊训》《诗河广》，颇若有所省，欲罢不能，因更
致力焉。由是博极书史。

《张潜传》：潜幼有志节，慕荆轲、聂政为人。年三十，始折
节读书，时人高其行谊，目曰“张古人。”

《明外史邓愈传》：“太祖已平武昌，使愈率兵徇江西未
附州县。邓克明之弟志清据永丰，有卒二万，愈击破
之，禽其大帅五十馀人。与常遇春悉平沙坑、麻岭诸
寨，进兵取吉安，围赣州，五月乃克之。南安、南雄、韶州
诸路悉下，进江西右丞，时年二十八。兵兴，诸将早贵，
未有如愈与李文忠者。”

《韩雍传》：“雍景泰二年，代杨宁巡抚江西。明年，吉安诸
府旱，永新地裂，雍抚循军民，核粮除税粮。既而安福
亦地裂，雍引罪乞罢，不许。七年，南昌等十府大旱，复
请免秋粮二百三十二万馀石。以宋文天祥、谢枋得
未有谥，请于庙，诏谥天祥忠烈，枋得文节。时雍年甫
及三十，赫然有才望，所规画措置，咸可为后法。”
《何鉴传》：鉴，成化五年进士。时方选给事御史，年未三
十者不得与。鉴年二十八，或劝增年以应，鉴曰：“是欺
也，不可。”授宜兴知县，征拜御史。

《唐顺之传》：“顺之生有异禀，稍长，洽贯群籍。年二十三，
举嘉靖八年会试第一。大学士异其材。既廷对，频索
其制策，将擢为状元，顺之固辞不应。寘二甲第一，改
庶吉士。”

《琐缀录》：“都宪韩公初授御史，年二十三，巡按江西，藩
臬诸司多玩视之，至日即具疑事数十条请决，公览
毕即条答，众皆惊服。”

《容斋续笔》：今之五行家学，凡男子小运起于寅，女子
小运起于申，莫知何书所载。《淮南子氾论训篇》云：“礼
三十而娶。”许叔重注曰：“三十而娶者，阴阳未分时，俱
生于子。男从子数左行，三十年立于巳。女从子数右
行，二十年亦立于巳，合夫妇。故圣人因是制礼，使男
子三十而娶，女子二十而嫁。其男子自巳数左行十
得寅，故人十月而生于寅，故男子数从寅起。女子自
巳数右行得申，亦十月而生于申，故女子数从申起。”
此说正为起运也。

《礼记》：